[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 11.3.2009

KOM(2009) 123 endelig

Forslag til

RÅDETS AFGØRELSE

om fastlæggelse af Fællesskabets holdning i Kommissionen for Tunfisk i Det Indiske Ocean

BEGRUNDELSE

I henhold til EF-traktatens artikel 300, stk. 2, andet afsnit, skal Fællesskabets holdning i organer, der er oprettet ved internationale aftaler, og som vedtager beslutninger, der har retsvirkning, bortset fra beslutninger, der supplerer eller ændrer den institutionelle ramme for den pågældende aftale, fastlægges af Rådet på forslag fra Kommissionen.

I lyset af ovennævnte forpligtelse og i tråd med et lignende forslag af 11. november 2008 om fastlæggelse af Fællesskabets holdning i Den Internationale Kommission for Bevarelse af Tunfiskebestanden i Atlanterhavet (ICCAT) (dokument 14863/08, PECH 278 RESTREINT) forelægger Kommissionen nærværende forslag til afgørelse om Fællesskabets holdning i Kommissionen for Tunfisk i Det Indiske Ocean (IOTC). Forslaget følger samme tilgang som Rådets afgørelse vedrørende ICCAT, således at Fællesskabets holdninger i de forskellige regionale fiskeriforvaltningsorganisationer følger en vis linje.

Forslag til

RÅDETS AFGØRELSE

om fastlæggelse af Fællesskabets holdning i Kommissionen for Tunfisk i Det Indiske Ocean

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 37, sammenholdt med artikel 300, stk. 2, andet afsnit,

under henvisning til forslag fra Kommissionen, og

ud fra følgende betragtninger:

(1) I henhold til EF-traktatens artikel 32 og 33 er et af målene for den fælles fiskeripolitik at sikre forsyningerne. I Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik kræves det bl.a., at Fællesskabet anvender en forsigtighedstilgang, når det træffer foranstaltninger til at beskytte og bevare bestandene, sikre en bæredygtig udnyttelse af disse bestande og begrænse fiskeriets indvirkning på de marine økosystemer mest muligt. Forordningen kræver ligeledes, at Fællesskabet tilstræber gradvis indførelse af økosystembaseret fiskeriforvaltning og bidrager til at skabe et effektivt fiskeri i en økonomisk levedygtig og konkurrencedygtig fiske- og akvakulturindustri, der sikrer dem, der er afhængige af fiskeriet, en rimelig levestandard, samtidig med at der tages hensyn til forbrugernes interesser.

(2) Det Europæiske Fællesskab er kontraherende part i aftalen om oprettelse af Kommissionen for Tunfisk i Det Indiske Ocean (IOTC) inden for De Forenede Nationers Levnedsmiddel- og Landbrugsorganisation (FAO). IOTC kan på grundlag af videnskabelige oplysninger vedtage foranstaltninger til at opretholde bestandene af stærkt vandrende fiskebestande (tun og tunlignende arter), som kan fanges i Det Indiske Ocean og tilstødende have nord for den antarktiske konvergens, på et niveau, der sikrer disse bestandes bæredygtighed på lang sigt.

(3) I henhold til EF-traktatens artikel 300, stk. 2, andet afsnit, skal Fællesskabets holdning i organer, der er oprettet ved internationale aftaler, og som vedtager beslutninger, der har retsvirkning, bortset fra beslutninger, der supplerer eller ændrer den institutionelle ramme for den pågældende aftale, fastlægges af Rådet på forslag fra Kommissionen —

TRUFFET FØLGENDE AFGØRELSE:

Artikel 1

Den holdning, som Fællesskabet skal indtage i Kommissionen for Tunfisk i Det Indiske Ocean, når denne skal vedtage beslutninger med retsvirkning, er fastlagt i bilaget til denne afgørelse.

Artikel 2

Denne afgørelse vurderes og ændres i givet fald af Rådet på forslag fra Kommissionen, senest i forbindelse med årsmødet i Kommissionen for Tunfisk i Det Indiske Ocean i 2014.

Udfærdiget i Bruxelles, den .

På Rådets vegne

Formand

BILAG

Fællesskabets holdning i Kommissionen for Tunfisk i Det Indiske Ocean

1. PRINCIPPER

Det Europæiske Fællesskab skal inden for rammerne af IOTC:

a) handle i overensstemmelse med de mål, som Fællesskabet har opstillet i den fælles fiskeripolitik, herunder navnlig målet om at anvende en forsigtighedstilgang, når det gælder bæredygtig udnyttelse af de arter, som IOTC regulerer, gradvis indførelse af en økosystembaseret tilgang til fiskeriforvaltning og begrænsning af fiskeriets indvirkning på de marine økosystemer, og at fremme et økonomisk levedygtigt og konkurrencedygtigt fiskeri i Fællesskabet, der sikrer dem, der er afhængige af fiskeriet, en rimelig levestandard, samtidig med at der tages hensyn til forbrugernes interesser

b) sikre, at IOTC's foranstaltninger er i overensstemmelse med IOTC-aftalens mål

c) sikre, at IOTC’s foranstaltninger er i overensstemmelse med international ret, især FN's havretskonvention, FN-aftalen om bevarelse og forvaltning af fælles fiskebestande og stærkt vandrende fiskebestande og aftalen om fremme af fiskerfartøjers overholdelse af internationale bevarelses- og forvaltningsforanstaltninger på åbent hav

d) stræbe efter, at holdningerne i de regionale fiskeriforvaltningsorganisationer ligger på samme linje

e) tilstræbe synergi med den politik, som Fællesskabet fører som led i de bilaterale fiskeriforbindelser med tredjelande, og sikre sammenhæng med politikken for eksterne forbindelser

f) sikre, at Fællesskabets internationale forpligtelser overholdes.

2. Retningslinjer

Det Europæiske Fællesskab støtter IOTC med henblik på vedtagelse af følgende:

a) strenge bevarelses- og forvaltningsforanstaltninger for fiskeressourcerne med henblik på deres bæredygtighed på lang sigt, under hensyntagen til videnskabelig rådgivning af bedste kvalitet, for notfartøjer, der fisker efter storøjet tun, gulfinnet tun og bugstribet bonit, og tilsvarende foranstaltninger for langlinefartøjer, der går efter tun- eller sværdfiskebestande

b) foranstaltninger til regulering af fiskeriindsatsen, så den står i rimeligt forhold til de aktuelle fiskerimuligheder

c) foranstaltninger til at reducere fiskeriets indvirkning på ikke-målarter, særlig hajer

d) udarbejdelse og indførelse af kontrol- og overvågningsforanstaltninger, vedrørende bl.a. havnestatsforanstaltninger

e) skærpede foranstaltninger til bekæmpelse af IUU-fiskeri, navnlig bindende markedsrelaterede foranstaltninger, der skal øge tredjelandes efterlevelse

f) fastlæggelse af fælles tilgange med andre regionale fiskeriforvaltningsorganisationer, heriblandt Fiskerikommissionen for det Vestlige og Centrale Stillehav og Den Internationale Kommission for Bevarelse af Tunfiskebestanden i Atlanterhavet

g) fortsat modernisering af IOTC i overensstemmelse med resultatanalysen, bl.a. reform af IOTC og oprettelse af et organ, der står uden for FN.